Borka Mária Anna

**NA, DE ICU NÉNI…**

színmű három jelenetben

ICU NÉNI (SZOMSZÉD, NYOLCVAN ÉVES)

PÉTER (ÍRÓ, NEGYVEN ÉVES)

ICA (MODELL, HÚSZONÖT ÉVES)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Helyszín: zöldövezeti ikerházi lakás*

*ELSŐ JELENET*

*Színpad három részre osztott, elől fiatalosan berendezett nappali, íróasztal, számítógép, televízió nincs, rádió van, hátul balra, hálószoba, jobbra, konyha, konyhában tűzhelyen kávé, idő reggel.*

PÉTER *(szemüveg, farmer, pulcsi, sportcipő, konyhában széken ül, előtte az asztalon telefon cseng, nézi)* Fel kell vennem! *(felveszi a telefont)* Halló… tesó, te vagy? Szia. *(nagyot sóhajt)* Frászt hozod rám… azért, mert azt hittem a szerkesztő hív. Korán keltem, ma én vagyok a kávéfelelős. Várom, hogy kész legyen a kávé… Nem baj, várakozás közben van időm gondolkodni… Ismersz, én szeretek gondolkodni… Igen, igen, érdekes, mert különösen elvont dolgokon. *(ingerülten)* Különösen, ha a kiadóm sürget, mert várja a kéziratomat… *(idegesen)* Nem vagyok ideges… Rendben, kicsit ideges vagyok… *(feláll, idegesen a hajába túr)* Nem szoktam, mindig ideges lenni, most vagyok ideges… Miért, miért? Nehezen kezdődik a napom… Igen, Ica nálam van, úgy néz ki, hogy itt is marad. Ideköltözött, de, hagyjuk is ezt! Mi okból hívtál? Mész a Balatonra? De, jó neked! Én is akarok… nem, nem lehet! Neked könnyű, tudod jól, én már, nem vagyok a magam ura! Miért, miért? Nem és kész! Icát, már évek óta azzal nyugtatom, hogy komolyan gondolom… ő és én… Fogalmad sincs arról, milyen egy író élete… Állandó készenlét, sokszor aludni sem tudok… Azért, mert éjjel is írok. Most két anyagon dolgozom, az egyik az újság, a másik a könyvem. Persze, majd sok pénzem lesz… Egyszer, valamikor. Kelleni is fog! Ica, már tervezi az esküvőt.Lerakom a telefont, köszönjünk el! Sok a dolgom, ne haragudj! Majd gondolj rám, ha szeled a habokat! Kivel mész? Csak nem? Mégis összejött? Gratulálok! Csajok, csajok, engem nem érdekelnek… van nekem is… igen egy, de az bőven elég! Még sok is néha *(nappaliba megy)* Helló, szia… majd beszélünk! *(asztalra teszi a telefont, számítógéphez ül)* Dolgoznom kell! *(halkan, mosolyogva)* Összejött neki a kis színésznő. Örülök, legalább el tudja felejteni a válási procedúrát. De, vissza a munkához! Feldolgozandó téma, kérdések és válaszok. *(írni kezd)* Kérdések és a válaszok kapcsolata. Ezen kell kora reggel filozofálnom! Mondatok, amelyek lehetnek kérdések és válaszok is. Látszik, hogy még nem ittam kávét…

ICA *(hálószobából hallatszik)* Kész van már a kávé? Mikor hozod? Tudod, hogy kávé nélkül, az ágyból kikelni sem vagyok képes!

PÉTER *(halkan)* Jaj a kávé… *(hangosan)* Rendben, hozom már! *(kimegy a konyhába)* Azt a… nem gyújtottam alá…*(bekapcsolja a tűzhelyet, visszamegy a számítógéphez, írni kezd, közben beszél)* Mindig beszélek magamban, amikor dolgozom. Ica, ezt kifogásolja, de el kell fogadnia! Ha velem akar élni!Én, csak így tudok dolgozni.*(gondolkodó arccal)* Téma, a téma… Először is a téma, ami kell! Majd a cím… Azt mondjuk, utólag is lehet… *(hangosan mondja, amit ír)* Például ezek a témák is szóba jöhetnek… Az élet csupa meglepetés… Marad, aki volt… Nem változunk, csak felnövünk… Valószerűtlen, vagy képzelet… Valóság és képzelet… Szex, szeretet, szerelem… Ez jó, ez lesz a témám. Ez érdekel. *(kotyog a kávéfőző, visszamegy a konyhába, két pohárba önti a kávét)* Két csészébe öntöm a kávét, mert én a páromra is gondolok. Én már csak ilyen vagyok, mindig gondolok a páromra is.*(kiabálva)* Kész a kávé!

ICA *(hálószobából, paplan alól, álmosan)* De jó! Köszi! Behozod?

PÉTER *(kezében az egyik pohárral visszaül a számítógéphez)* Én már, csak ilyen vagyok, gondolok rád!*(megissza a kávét, az üres poharat az asztalra teszi)* Itt már a sorrend is nagyon számít. *(írni kezd)* szex, szerelem, szeretet… szerelem, szeretet, szex… szerelem, szex, szeretet… szeretet, szerelem, szex… Három szó, az élet nagy kérdései, amelyek minden embert érintenek.*(befejezi az írást, feláll, sétál)* Szex, szex… Igen, ennél a témánál maradok. Jó címek! Rengeteg témám van. Nyugalom, majd kidolgozom valamelyiket.

*Csengetnek.*

PÉTER Ki az? Ne zavarjanak! Dolgozom.*(dünnyögi, az ajtóhoz megy, kinyitja, az ajtóban, bal lábán gipsszel, nyolcvan körüli nő áll, kutyával)*

ICU NÉNI *(köntösben van, parancsolóan mondja)* Vigyék le sétálni! *(a férfi kezébe teszi a kutyaszíjat)*

PÉTER *(hebegve)* Na, de Icu néni…

ICU NÉNI Én nem tudom levinni. Látja, vagy nem? *(gipszes lábára mutat)* Sietni kell! Tudja, a várható karantén miatt…*(a szobába tolja a kutyát) S*zíj, a nyakán van. *(becsapja az ajtót, kintről hallatszik, gipsz kopogás kíséretében)* Olyan arcot vág, mint aki nem érti, amit mondanak neki. Milyen értelmetlen. Ilyen szomszédoktól mentsen meg az Isten! Úgy el vannak varázsolva, mintha nem is a Földön élnének.

PÉTER *(döbbenten áll, lenéz a kutyára)* Na, de Icu néni…

ICA *(kiabálva, a hálószobából)* Péter, ki volt az? Hol van a kávém? Nem hozod?

PÉTER Icu néni a szomszédból, beadott egy kutyát. Furcsa ez az Icu néni. Mindig olyan furcsákat beszél. Most is, valamilyen karantént emleget. Hogy honnan szedi ezeket? Hogyan jutnak ilyesmik az eszébe? Nagyon ráér… Mondjuk, témának nem lenne rossz! Karantén… és a szex…

ICA *(örömmel)* Itt van Icu néni? De jó! Paprikás krumplit akarok főzni!

*Csengetnek. A kutya vad ugatásba kezd.*

PÉTER *(még mindig az ajtónál áll a kutyával, próbálja túlkiabálni a kutyaugatást)* Ica menj! Nyiss ajtót! Ül! Ül! *(rángatja a kutyaszíjat)*

ICA Miért én? Mindig, mindent nekem kell csinálnom? Rendben, felöltözöm és megyek főzöm magamnak egy kávét. Nem fogok órákig várni a te kávédra!

*Csengetnek. A kutya folyamatosan ugat.*

PÉTER Kérlek, maradj csendben! Nem tudok így dolgozni!*(elindul a kutyát vezetve az asztal felé, közben a csengő folyamatosan szól)* Gyere, dolgozzunk!*(leül, kutyát a székhez köti)* Ül! *(utasítja, kutya szék mellé ül)* Nesze,tessék! Papír, ceruza, ha eszedbe jutna valami. *(papírt, ceruzát tesz a kutya elé, az szagolgatja, majd lefekszik, fejét a lábára hajtja, az író sóhajt)* Jó, majd megcsinálom magam. *(írni kezd a számítógépbe, szomszédból szaxofon hangja hallatszik)* Mi ez? Mi ez? *(folyamatosan szól a csengő)* Bolondokháza? Ica, Ica, nem hallod? Gyere már! *(idegesen feláll, a falhoz megy, dörömbölni kezd, hangosan kiabál)* Csend! Csend! Csendesebben! *(zene halkabban szól)* Végre, legalább halkabb! *(visszamegy a számítógéphez)* Dolgoznom kell!*(írni kezd)*

ICA Most üljek, vagy menjek? Jövök már. Türelem… Én szeretem a zenét. Főleg a szaxofont… nekem bejön… a srác is jó fej, aki fújja… most költözött a szomszédba. *(hálószobából jön, modell alkat, szőke hosszú haj, nyitott, csipkés piros köntös, csipkés piros hálóing, piros magas sarkú papucs)* Jaj! Mi ez a kutya itt? Azonnal vidd vissza! Nem kell nekünk kutya! Tudod, hogy félek tőle! *(kikerülve a kutyát, megy az ajtóhoz)* Itt vagyok.*(kinyitja az ajtót, ajtóban Icu néni áll, gipsz nélkül, kezében kutya tál)*

ICU NÉNI *(elismerően végignéz a lányon)* Ez igen! Nekem is van ilyen szexi cuccom.*(kutya felé mutat)* Sűrűn kell innia! Tessék, itt a tálja! *(Ica kezébe adja a tálat)* Neki is, nekem is! Lemegyek, iszom egy sört. Addig, amíg lehet… Addig, amíg a helyzet miatt, az okos emberek el nem rendelik a teljes karantént. Volt már ilyen az életemben. Csak nem karanténnak hívták, hanem háborúnak, forradalomnak. Jut eszembe! Anyuka, jól van? Hogy bírja ezt a karantén dolgot. Persze, tudjuk, hogy miért van. Hogy kevesebb nyugdíjat kelljen fizetni! Anyuka mennyi nyugdíjat kap?

ICA Péter anyukája? Nem tudom, hogy mennyi nyugdíjat kap. Az én anyukám már meghalt.

ICU NÉNI Járványban? Most?

ICA Szívroham miatt. Két éve.

ICU NÉNI Szerencse, már megijedtem. Sietek, mert jön a Józsi. A karantén miatt, nekem már segíteni kell! Amúgy is jönne, mert hetente egyszer jön, de most a járvány miatt kell jönnie! Nem jó ilyenkor egyedül! *(becsapja az ajtót, kívülről hallatszik)* Micsoda emberek, csak ilyen szomszédoktól mentsen meg az Isten! Akkor legyen inkább olyan, mint a fiú a szomszédból, aki most költözött ide. Hangos, de engem nem zavar, rosszul hallok, de a látásom még tűrhető… látom, jól néz ki… helyes, jó kiállású fiú… ha fiatalabb lennék… *(hallatszik, a folyosón távolodik, becsapja a lakása ajtaját)*

ICA *(ajtót becsukja, tálat földre teszi)* Jó, felöltözöm. *(indul a hálószoba felé)* Karantén? Miféle karanténról beszélhet? Péter, te tudod, hogy miről van szó? Járványt is emlegetett Icu néni. Be kell kapcsolni a tévét! Ja, nincs tévénk. Akkor a rádiót. Szereted vagy nem, néha kell hallgatni a rádiót! A hírek miatt… Sokat kell inni? Jó, én szeretek inni. Jut eszembe, még kávét is főznöm kell! Te is igyál sokat! Sört, vagy akármit… Felöltözzem? *(kérdezi, megáll, válaszra vár, Péter vállat von, ír, hallgat, Ica fenekét riszálva hálószobába megy, közben beszél)* Észre sem veszi, hogy milyen szexi vagyok! Még ő akar írni a szexről! Ha, ha, ha… Nem is tört el a lába. Nem volt gipszben. Honnan vetted ezt? Még, hogy gipsz… Icu néni, anyádat emlegette. Tényleg, mi lehet vele? Talán, már egy hete is van, hogy nincs hír felőle. Hívd fel anyukádat!

PÉTER Láttam. Gipsz volt. *(gondolkodó arccal mondja, közben ceruzával papírra ír)* Lehet, hogy levehető. Lehet, hogy van levehető is. Lehet. Icu néni néha össze-vissza beszél. Nem csoda, az ő korában… Anyával biztos minden rendben, ha nem így lenne, már jelentkezett volna! Adj sört a kutyának! Gondolom, ő is szereti. *(kutya feláll, örömmel a farkát csóválja, vakkant egyet)* Kutya, azt mondja, hogy hozzál neki sört! Nekem is! Értek kutyául… Nem is tudtam, hogy értem a kutya nyelvet…

ICA *(fekete bundában, fekete kalapban, piros csizmában kijön a hálóból)* Hozz sört magadnak, ha akarsz!Gyere, kutyus, hagyjuk itt ezt a csúnya bácsit!*(eloldja a székhez kötött szíjat és a kutyával a hálóba megy)* Felöltöztetlek. Mit szólsz ehhez a kis masnihoz. Ezt a kalapot is felveheted. Várj, segítek, látom, nem boldogulsz egyedül! Olyan cuki vagy, elviszlek magammal a fotózásra.

PÉTER *(ingerülten)* Most mi van? Elromlott a gépem? (*feláll)* Már csak ez hiányzott! *(idegesen járkál)* Ica, most mit csináljak? Elromlott a számítógép!

*Hangosodó szaxofonhang.*

*FÜGGÖNY*

MÁSODIK JELENET

*Színpad ugyanaz, mint az első jelenetben, idő dél.*

*Hangos szaxofonhang.*

ICA *(fehér bundában, piros kalapban, piros csizmában, kezében piros kis táska, a tükör előtt forogva, táncolva nézi magát)* Ez is csinos. Szerinted melyik az ütősebb?Hány óra van?*(a férfi felé fordul, várja a választ)* Éhes vagyok.

PÉTER *(a számítógépnél ül, vidáman)* Végre! Újra hajlandó vagy dolgozni!*(megsimogatja a számítógépet, írni kezd)* Ica kopogj át, mert ha én kopogok, kő, kövön nem marad!

ICA Jól van… *(a falhoz megy, halkan, a zene ütemére kopogtat, és riszálja a csípőjét)* Csend, csend! Csendesebben! Jó a ritmus. Jól csinálja a srác. Van tehetsége. Majd megnézem közelebbről is. *(a szaxofon elhallgat)* Kár…*(a kanapéra ül, a férfire nézve legyint)* Ezt semmi nem érdekli, csak az írás.Nem is értem… Miért nem a szemüveges Andikával él együtt? *(táskából elővett fésűvel fésülködik)* Andika mindent elolvas, amit elé tesznek… Az óriási szemüvegével. *(feláll, bekapcsolja a rádiót, hálószobába megy)*

*Rádióból harangszó hallatszik.*

ICA *(hálószobából kiabálva)* Mennyi lehet az idő?

PÉTER Nem tudom. Harangoznak. Biztosan dél van. *(nyugodt hangon)* Vagy meghalt valaki.*(felváltva papírra, számítógépbe ír)*

ICA *(bejön, kezében hajszárító)* Meghalt valaki?*(ijedten)* Ki halt meg?

*Rádióból hallatszik:”* A kialakult járvány miatt, karantén bevezetésére…”

ICA *(lezárja a rádiót)* Ez nem érdekel engem!

PÉTER *(írás közben)* Mindig halnak meg emberek. Lehet, hogy már Icu néni is meghalt.

ICA *(csodálkozva)* Melyik Icu néni?

PÉTER *(Icára néz)* Akinek eltört a lába. Ő mondta, hogy járvány van.

ICA *(megnyugodva)* Már megijedtem, hogy a kutyás Icu néni, de szerencsére nem ő! Neki nem volt gipsze…

PÉTER Józsi sűrűn jön Icu nénihez, sokat segít neki. Ha most járvány van, akkor Icu néni jól mondja, kell neki a segítség!

ICA Milyen Józsi?

PÉTER Józsi, az Icu néni öccse.

ICA Nem értem… Melyik Icu néni, melyik öccse?

PÉTER Miért nem érted? Icu néni és Józsi testvérek. Mit nem lehet ezen érteni? Ebből elég! Hagyd abba! Dolgoznom kell! *(gondolkodó arcot vág)* szeretet, szerelem, szex… *(olvassa hangosan)* szex, szex, szex…

ICA *(kihívóan Péter elé lép)* Levetkőzzem? Azt mondtad, hogy szex? Tudod, én már a szótól izgalomba jövök! Úgy dobog a szívem… Olyan melegem van… Nézd a pulzusomat!*(szétnyitja a bundát, láthatóvá téve piros fehérneműjét, harisnyatartóját, fekete harisnyáját, melleit a férfi arca elé tolja)*.

PÉTER Dolgozom. Nem hallod? Dolgozom! Valakinek dolgoznia is kell! Lázas vagy? Biztos lázad van. Feküdj le!

ICA Igen lázam van, szerelmi láz… *(férfi fülébe suttog)* Segíts elmulasztani a lázamat…

PÉTER *(ingerülten)* Na… ne… most ne! Dolgozom! *(összefogva a szétnyitott bundát, eltolja magától a nőt)*

ICA Minek dolgozol? Úgy sem kapsz egy fillért sem, már fél éve. *(durcásan hátat fordít)*

PÉTER Már fél éve mondom, csináltasd meg a csapot! Csöpög.

ICA Én? Miért én? Miért, mindent én? *(a hálószobába megy)*

*Cseng a telefon.*

PÉTER *(utasítva)* Ica, légy szíves… Vedd fel!

ICA Mindent én… Mindig, mindent én… *(fehér szabadidőruhába öltözve visszajön, felveszi a telefont, a telefonba mondja)* Nem tud, nem ér rá! Azért, mert dolgoznia kell… ki más… hát a szerkesztő… sürgeti, persze… vegyen be gyógyszert… majd… megyünk… rendben, mondom neki… vigyázzon magára… igen, halottunk a járványról… ha, mondják, akkor maradjon otthon! *(leteszi a telefont)* Azt mondja, beteg. Látogasd meg!

PÉTER *(meglepődve)* Kit? A szerkesztőt? Mi baja van?

ICA Anyádat. Fáj a torka.

PÉTER *(írásra figyelve)* Biztos nem megyek torokfájós szerkesztőt látogatni.

ICA *(hangosan)* Anyádat kell látogatni!

PÉTER *(szórakozottan)* Miért?

ICA *(ingerülten)* Mert fáj a torka.

PÉTER *(csodálkozva)* Honnan tudod?

ICA *(erőltetetten)* Telefonált.

PÉTER *(értetlenül)* Mikor telefonált?

ICA Az előbb. Vele beszéltem.

PÉTER *(meglepetten)* Nem a szerkesztő volt?

ICA *(hangsúlyosan)* Nem.

PÉTER *(sóhajt)* Hála Isten, hogy nem fáj a torka. *(vidáman)* Jó lenne, ha jönne! Akkor levihetné a kutyát sétálni!

ICA *(nevetve)* Ki? A szerkesztő?

PÉTER *(feláll, nyújtózkodik)* Akár… *(konyhába megy)* Ha ő nem tudja, vidd le te! *(kávéscsészével a kezében jön vissza, leül a számítógéphez)* Tudod,nekem dolgoznom kell!

ICA Mindent én? Még kávét is kell majd főznöm! Tegnap is, paprikás krumplit…

PÉTER Nem is főztél.

ICA Akartam főzni.

PÉTER *(gondolkodó arccal kortyolgatja a kávét)* Dolgoznom kell! Nekem dolgoznom kell!Szeretet, szerelem, szex… szex, szex, szex…

ICA Azt mondod szex?*(hálószoba felé megy)* Akkor, megyek és levetkőzöm. Hallgassunk egy kis zenét! Az jó lesz. *(rádióhoz lép, bekapcsolja, rádióból hallatszik)*„Megszakítjuk adásunkat! Elrendelték a teljes karantént…”*(lezárja a rádiót)* Ez minket nem érdekel! *(hálószobába megy, onnan hallani)* Anyád is emlegetett valami karantént, de én mondtam neki, azért, mert fáj a torka, még nem szükséges karanténba vonulnia. Ugye, jól mondtam? Gyere, siess drágám! Levetkőztem.

PÉTER Igen jól mondtad. De, hát a kutya… Le kellene vinni valakinek! Nekem dolgoznom kell!

*Csengetnek.*

*FÜGGÖNY*

HARMADIK JELENET

*Színpad ugyanaz, mint első jelenetben, idő délután.*

*Csengetnek.*

PÉTER *(megy ajtót nyitni, a karóráját nézi)* Azt a mindenit, már ennyi az idő?

ICU NÉNI *(ajtóban áll fekete kabátban, kezében kis lábas, jobb lábán gipsz)* Jöttem a kutyáért. Hoztam a paprikás krumplit. *(lábast a férfi kezébe adja)*

PÉTER Ica! Engedd ki a kutyát! Jött érte Icu néni.

*kutya piros kalapban, nyakában piros masnival, maga mögött húzva a kutyaszíjat, farkcsóválva siet Icu nénihez*

ICU NÉNI *(simogatja a kutyát)* Ez nagyszerű!Hasonló az én toalettem is… *(szétnyitja a kabátját, láthatóvá válik a piros fehérnemű, harisnyatartó*, *fekete harisnya)* Piros a szex színem, keverve kicsi feketével. Most, hogy jön Józsi…

PÉTER *(döbbenten homlokához nyúl)* Na, de Icu néni…

ICU NÉNI Gyere kutyuskám, menjünk! Volt lent a kutya? Ugye nem? Tudtam! Sietnünk kell, ma jön a Józsi!*(megfogja a kutyaszíjat, hátat fordít, lép egyet)* Jaj, a tálka…

PÉTER *(zavarában a földet nézi, néni kezébe adja a tálkát)* Sietni kell, ha jönni tetszik az öccsének!

ICU NÉNI *(felháborodva)* Józsi nem az öcsém, hanem a barátom. Hozzám költözik a járvány miatt. Nálam lesz, amíg tart a karantén. Maradj otthon! Ezt mondják, amíg tart a karantén, maradj otthon! Én már bevásároltam, amennyire lehetséges, felkészültem. Sajnos nekem már, van tapasztalatom… Össze kell kapaszkodni a bajban! Úgy könnyebb elviselni!

PÉTER Ebben egyetértünk…

ICU NÉNI Az édesanyja, mikor jön? Ugye itt lesz maguknál?

PÉTER Nem is tudom… Fáj kicsit a torka.

ICU NÉNI Jaj, jaj… az nem jó! Csak lázas ne legyen! Akkor az már… Neki veszélyes, mert aki idős… Hány éves az anyukája?

PÉTER *(gondolkodva)* Talán hatvan? Vagy hatvanöt?

ICU NÉNI Nem mindegy! Hatvanöt felett, már nem ajánlott utcára mennie! Most már maradjon otthon! Van ennivalója?

PÉTER *(bizonytalanul)* Nem tudom. Biztos. Mindig bevásárol magának. Szereti az egyedüllétet.

ICU NÉNI *(felháborodva)* Egyáltalán tudja maga, hogy miről beszélek? Maradjon otthon! Egész nap ezt hallani a rádióban, tévében. A karantén ezt jelenti. Nem hallgat rádiót, nem néz tévét?

PÉTER Nem. Nincs televíziónk, rádióban csak zenét hallgatunk.

ICU NÉNI *(hátat fordít, a kutyával lassan elindul, fejét csóválja))* Ha nem hallanám, a saját fülemmel, nem hinném el! Milyen értelmetlen. Hát nem érti, hogy a karantént komolyan kell venni? Ilyen szomszédoktól mentsen meg az Isten! Hogy fogják ezek, ezt átvészelni… Iparkodjunk kutyuskám, mert Józsi mindjárt itt van! A szex pedig, csak használhat, ártani nem árt az biztos! *(kintről visszakiabálva)* Mondja az Icának, holnap jöjjön át! Káposztát főzök, majd adok belőle!

ICA *(fehérneműben kijön a hálószobából)* Ugye, hogy nem volt gipsz az Icu néni lábán? Mondtam én. Megyek és felöltözöm.*(hálószobába megy)* Nem tudom, hogy pontosan miről beszélt Icu néni, amikor járványt emlegetett, de nem vagyok nyugodt, az biztos. Rossz előérzetem van. Jobb, ha utána járok!

PÉTER Nem tudom. Nem is tudom.*(becsukja az ajtót, halkan mondja)* Na, de Icu néni… *(elgondolkozva)* Furcsa, Ica és Icu néni hasonlítanak egymásra. Meglepően hasonlítanak. Talán a korkülönbség miatt, de eddig észre sem vettem, csak most, hogy egyforma fehérneműben… és az anyajegy… mindkettőnek… ugyan ott van anyajegye, a bal combján… érdekes…

ICA *(hálószobából hallatszik)* Elmegyek anyukádhoz, megnézem, hogy mi van vele. Nem tudom, miről beszélt Icu néni, de nyugtalanít, amit mondott. Járvány, meg karantén… Rossz előérzetem van. Lehet, hogy komoly a dolog. Nem hagyhatjuk egyedül anyukádat! Igaza van Icu néninek, bajban együtt kell lenni! Úgy könnyebb! Öltözöm és megyek!

PÉTER *(hangosan)* Ne öltözz! Jövök már! Majd később elmegyünk anyámhoz! *(halkabban)* Megnézem azt az anyajegyet.

*Hívást jelez a telefonja, halkan megszólal a szaxofon.*

PÉTER *(komor arccal)* Jó napot főnök! Nem, nem Ica szaxofonozik. A szomszéd srác, most költözött ide. Nem baj, már kezdem megszokni… Ica milyen hangszeren játszik? Ő nem játszik semmilyen hangszeren. Neki nincs zenei tehetsége…

ICA *(hálószobából, kiabálva)* Hallom, hogy mit mondasz… Még hogy nincs zenei tehetségem… és a zenei általános?Megmondta a Robi, a szomszéd srác is, hogy nálam első ránézésre megállapítható, hogy tehetséges vagyok. Át is fogok menni hozzá, majd ő megnéz, kipróbál, megmondja, hogy mihez van, tehetségem… Nyugodjál meg!

PÉTER Ica, kérlek halkabban, kicsit halkabban! *(telefonba)* Igen, értem, amit mondasz… tudom a határidő… sürget. Ne aggódj, minden rendben! Korán keltem, már reggel óta dolgozom. Azt mondod, váltsak témát? A mostani helyzet miatt… világjárvány? Az, hogy lehet? Természetesen tudok róla, hiszen hallgatom a rádiót! Azt mondod, hogy a karantén legyen a téma?

ICA *(hálószobából)* Öltözzek, vagy ne? *(utasítja)* Siess! Éhes vagyok! Nem is voltunk ebédelni.

PÉTER *(telefonnal a kezében hálószoba felé indul)* Szerkesztőkém rendben, de kérlek, ne sürgess! Témánál vagyok, de még szűkítenem kell a témakört! Szex és karantén… Szex vagy karantén… Minden OK, jó a téma! Ne aggódj, az irányvonalát, már tudom. A szex, csak használhat, ártani nem árt az biztos…*(halkan miközben a telefont hallgatja)* Mondta ezt már más is, a mai napon…*(hangosan)* Rendben, ahogy mondod… Erre fogok építkezni… Majd jelentkezem, kérlek, ne zavarj! Dolgoznom kell!*(leteszi a telefont, vetkőzni kezd)* Jövök már, drágám. Maradj az ágyban! Tudnod kell, hogy most karanténban vagyunk!

ICA *(hálószobából)* Mi az a karantén? Elmondod? Megmutatod?

PÉTER *(gyorsan lerúgja a cipőjét)* Megmutatom, drágám… megmutatom, elmondom… sietek! Erről kell írnom! Szex a karanténban. Ez az, ez lesz a nekem megfelelő… *(alsónadrágban a hálószobába lép)* Jövök, drágám, dolgoznom kell!

ICA *(hálószobából hallatszik)* Anyukád? Vele mi lesz?

PÉTER Megoldjuk, nyugodj meg, drágám megoldjuk! Icu néni is megmondta, karantén van és a karantén azt jelenti, maradjunk otthon! Ez az otthonunk. Te itt vagy, én itt vagyok. A többi…

*Sötét*

Budapest, 2020-03-26.